钦定古今图书集成/明伦汇编/官常典/第488卷 > 韩僧寿
## 钦定古今图书集成/明伦汇编/官常典/第488卷 > 韩僧寿

按《隋书韩擒传》：“僧寿，字元庆，擒母弟也。亦以勇烈知
名。周武帝时，为侍伯中旅下大夫。高祖得政，从韦孝
宽平尉迥，每战有功，授大将军，封昌乐公，邑千户。开
皇初，拜安州刺史。时擒为庐州总管，朝廷不欲同在
淮南，转为熊州刺史。后转蔚州刺史，进爵广陵郡公。
寻以行军总管击突厥于鸡头山，破之。后坐事免。数”
岁，复拜蔚州刺史，突厥甚惮之。十七年，屯兰州以备
胡。明年，辽东之役，领行军总管，还，检校灵州总管事。
从杨素击突厥，破之。进位上柱国，改封江都郡公。炀
帝即位，又改封新蔡郡公。自是之后，不复任用。大业
五年，从幸太原，有京兆人达奚通妾王氏，能清歌，朝
臣多相会观之，僧寿亦豫焉。坐是除名。寻令复位。八
年，卒于京师。时年六十五。有子孝基。